- Bestyrelsen har i samarbejde med revisor og Coop besluttet at indstille til en kontrolleret nedlukning af butikken. Sådan lyder den dystre besked til kunderne på 'Brugsen Birkelses' Facebookside torsdag. I opslaget har Dagli'Brugsen Birkelse indkaldt til en ekstraordinær generalforsamling, hvor dagsordenen er 'information herom og afstemning', lyder det videre. Der har ligget en brugs i Birkelse i mere end 100 år, men nu er kassen altså tom. Tidligere indkaldte de folk til et borgermøde, og her var beskeden klar. Det handlede om overlevelse. - Det bliver svært. Jeg har ikke den gyldne formel til at løse det, men det kræver fightervilje og velvillighed, sagde brugsuddeler i Birkelse, Johnny Nielsen, tilbage i januar. Forsøgte at spænde livremmen ind Det er ikke første gang, at butikken har kniven for struben. For fem år siden var brugsen lukningstruet, men med lokal opbakning lykkedes det at få vendt underskud til overskud. På grund af de stigende energipriser og inflationen forsøgte Dagli'Brugsen sig med forskellige initiativer for at spænde livremmen ind. Eksempelvis forsøgte de at spare på lys og køling, hvor det var muligt, og så har de forsøgt at lokke kunder til med faste tilbud på faste ugedage. Tv2 Nord har tidligere talt med kunder, der frygter, at det får fatale konsekvenser for byen , hvis butikken må dreje nøglen om.

Referat:
Alt tyder på, at Dagli'Brugsen snart er fortid i Birkelse.